KOMMISSIONENS FORORDNING (EF) Nr. 2361/96 af 10. december 1996 om indstilling af fiskeri efter hestemakrel fra fartøjer, som fører en medlemsstats flag, bortset fra spansk og portugisisk flag

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (1), ændret ved forordning (EF) nr. 2870/95 (2), særlig artikel 21, stk. 3, og

ud fra følgende betragtninger:

Rådets forordning (EF) nr. 3074/95 af 22. december 1995 om fastsættelse for 1996 af de samlede tilladte fangstmængder for visse fiskebestande og grupper af fiskebestande samt af visse betingelser for fiskeri af disse fangstmængder (3), senest ændret ved forordning (EF) nr. 1952/96 (4) fastsætter kvoter for hestemakrel i 1996;

for at overholde bestemmelserne om de kvantitative begrænsninger af fangsterne af kvoterede bestande er det nødvendigt, at Kommissionen ved en forordning fastsætter den dato, på hvilken de fangster, der er taget af fiskerfartøjer, som fører en medlemsstats flag, må antages at have opbrugt den tildelte kvote;

ifølge de oplysninger, der er meddelt til Kommissionen, har fangsterne af hestemakrel i ICES-områderne V b (EF-område), VI, VII, VIII a, b, d, e, XII og XIV, taget af fartøjer, som fører en medlemsstats flag, bortset fra spansk eller portugisisk flag, eller er registreret i en medlemsstat, bortset fra Spanien og Portugal, nået den for 1996 til medlemsstaterne, bortset fra Spanien og Portugal, tildelte kvote;

fangsterne af hestemakrel i farvandene i ICES-områderne V b (EF-område), VI, VII, VIII a, b, d, e, XII og XIV af fartøjer, som fører spansk eller portugisisk flag eller er registreret i Spanien eller Portugal, har endnu ikke nået den forudfastsatte mængde, der er tildelt Spanien, eller den mængde, der er tildelt Portugal -

UDSTEDT FØLGENDE FORORDNING:

Artikel 1

Fangsterne af hestemakrel i farvandene i ICES-områderne V b (EF-område), VI, VII, VIII a, b, d, e, XII og XIV fra fartøjer, der fører en medlemsstats flag, bortset fra spansk eller portugisisk flag, eller er registreret i en medlemsstat, bortset fra Spanien og Portugal, må antages at have opbrugt den kvote, der er tildelt Fællesskabet, bortset fra Spanien og Portugal, for 1996.

Fiskeri efter hestemakrel i farvandene i ICES-områderne V b (EF-område), VI, VII, VIII a, b, d, e, XII og XIV fra fartøjer, der fører en medlemsstats flag, bortset fra spansk eller portugisisk flag, eller er registreret i en medlemsstat, bortset fra Spanien og Portugal, er forbudt, ligesom opbevaring om bord, omladning og landing af den ovenfor nævnte bestand, fanget i disse farvande af de nævnte fartøjer efter denne forordnings ikrafttrædelsesdato.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. december 1996.

På Kommissionens vegne

Emma BONINO

Medlem af Kommissionen

(1) EFT nr. L 261 af 20. 10. 1993, s. 1.

(2) EFT nr. L 301 af 14. 12. 1995, s. 1.

(3) EFT nr. L 330 af 30. 12. 1995, s. 1.

(4) EFT nr. L 258 af 11. 10. 1996, s. 1.